Ο **Γκοκχάν Ζαν** (τουρκικά: *Gökhan Zan*, Αντάκια, Τουρκία, 7 Σεπτεμβρίου 1981) είναι Τούρκος πρώην διεθνής ποδοσφαιριστής που αγωνιζόταν ως κεντρικός αμυντικός. Πέρασε το μεγαλύτερο διάστημα της καριέρας του στην Μπεσίκτας και τη Γαλατασαράι, ενώ ήταν μέλος της αποστολής της Εθνικής Τουρκίας που έφτασε μέχρι τον ημιτελικό του Ευρωπαϊκού Πρωταθλήματος του 2008.

Καριέρα
-------

### Σε επίπεδο συλλόγων

Ο Ζαν γεννήθηκε στις 7 Σεπτεμβρίου του 1981 στην Αντάκια της επαρχίας Χατάι και ξεκίνησε την καριέρα του από την τοπική Χατάισπορ με την οποία έγινε επαγγελματίας το 1999, αγωνιζόμενος στη δεύτερη κατηγορία και μετρώντας 13 συμμετοχές και δύο τέρματα. Ακολούθησε μια τριετία στην Τσανάκκαλε Νταρντανελσπόρ, με την οποία συμμετείχε στην ίδια κατηγορία και τον Ιούλιο του 2003 μεταγράφηκε στην Μπεσίκτας, με την οποία υπέγραψε πενταετές συμβόλαιο. 

Την πρώτη του σεζόν είχε περιορισμένο χρόνο συμμετοχής (εμφανίστηκε σε μόλις δύο αγώνες πρωταθλήματος) και την επόμενη παραχωρήθηκε με τη μορφή δανεισμού στην Γκαζιάντεπσπορ. Επιστρέφοντας στην Μπεσίκτας, κατάφερε να βρει θέση στο κανονικό ροτέισον της ομάδας, διετέλεσε αρχηγός της και παράλληλα χρίστηκε διεθνής με την Εθνική Τουρκίας. Αποχώρησε από την ομάδα τον Ιούνιο του 2009, καθώς οι δύο πλευρές δεν ανανέωσαν τη συνεργασία τους. Με τη φανέλα της Μπεσίκτας, ο Ζαν κατάκτησε ένα πρωτάθλημα, τρία εγχώρια κύπελλα και ένα σούπερ καπ.

Επόμενος σταθμός της καριέρας του ήταν η Γαλατασαράι, στην οποία εντάχθηκε ως ελεύθερος, όντας ένα από τα πολλά σημαντικά μεταγραφικά αποκτήματα της ομάδας που περιλάμβαναν ακόμη τους Ελάνο, Καντέρ Κεϊτά, Λέο Φράνκο κ.ά. Ο Ζαν παρέμεινε στον σύλλογο μέχρι το 2015, ωστόσο οι συνεχείς τραυματισμοί δεν του επέτρεψαν να πραγματοποιήσει πολλές συμμετοχές Επιπλέον κατά τον τελευταίο χρόνο του συμβολαίου του βρισκόταν εκτός πλάνων του προπονητή Τσέζαρε Πραντέλι και με την ολοκλήρωση της αγωνιστικής περιόδου αποσύρθηκε από την ενεργό δράση. Ως παίκτης της Γαλατασαράι πανηγύρισε την κατάκτηση τριών πρωταθλημάτων, ενός κυπέλλου και δύο σούπερ καπ.

### Εθνική ομάδα

Ο Ζαν διετέλεσε διεθνής με τις εθνικές ομάδες Νέων και Ελπίδων της χώρας του. Αργότερα υπήρξε διεθνής με την Εθνική Τουρκίας, μετρώντας 36 συμμετοχές (μια εξ αυτών δεν αναγνωρίζεται ως επίσημη από τη FIFA) από το 2006, όταν πραγματοποίησε το ντεμπούτο του σε φιλική αναμέτρηση με αντίπαλο την Τσεχία, μέχρι και το 2013 που αγωνίστηκε για τελευταία φορά σε φιλικό κόντρα στη Σλοβενία. Παράλληλα ήταν μέλος της ομάδας που έφτασε μέχρι τα ημιτελικά του EURO 2008 που διεξήχθη στην Αυστρία και την Ελβετία, παίρνοντας χρόνο συμμετοχής στις αναμετρήσεις εναντίον της Πορτογαλίας (για τη φάση των ομίλων), της Κροατίας στα προημιτελικά και της Γερμανίας στον ημιτελικό.

Χαρακτηριστικά παιχνιδιού
-------------------------

Ο Ζαν διακρινόταν για τον δυναμικό τρόπο παιχνιδιού και τις αμυντικές του ικανότητές ως απόρροια των σωματικών του προσόντων. Από την άλλη υστερούσε σε ταχύτητα, ενώ αντιμετώπιζε συχνά προβλήματα τραυματισμών.

Τίτλοι
------

* **4 Πρωταθλήματα Τουρκίας** (2009, 2012, 2013, 2015)
* **4 Κύπελλα Τουρκίας** (2006, 2007, 2009, 2014)
* **3 Σούπερ Καπ Τουρκίας** (2006, 2012, 2013)

Προπονητική καριέρα
-------------------

Μετά το τέλος της ποδοσφαιρικής του καριέρας, ο Ζαν ασχολείται με την προπονητική. Τη σεζόν 2020/21 είναι βοηθός του Ομέρ Ερντογάν στη Χατάισπορ, η οποία συμμετέχει στη Σούπερ Λιγκ Τουρκίας.

Εικόνες
-------

* Με τη φανέλα της Γαλατασαράι.Με τη φανέλα της Γαλατασαράι.
* Το 2007 ως παίκτης της Μπεσίκτας.Το 2007 ως παίκτης της Μπεσίκτας.
* Με τη Γαλατασαράι (σεζόν 2013/14)Με τη Γαλατασαράι (σεζόν 2013/14)

Παραπομπές
----------

1. ↑  (πολλαπλές γλώσσες) *Transfermarkt*. 6911. Ανακτήθηκε στις 9  Οκτωβρίου 2017.
2. ↑  (Ισπανικά) *Argentine Soccer Database*. 47833.
3. ↑  «As» (Ισπανικά) Grupo PRISA. Μαδρίτη. gokhan/14718.
4. 1 2 3 4 5  «GÖKHAN ZAN». *tff.org* (στα Αγγλικά). Turkish Football Federation. Ανακτήθηκε στις 27 Απριλίου 2021.
5. 1 2 3 4 5  Türker, Tozar (12 Ιουνίου 2020). «Snap shot: Turkey come back from the dead». *uefa.com* (στα Αγγλικά). UEFA. Ανακτήθηκε στις 27 Απριλίου 2021.
6. 1 2 3 4 5  «Zan, Gökhan». *national-football-teams.com* (στα Αγγλικά). National Football Teams. Ανακτήθηκε στις 27 Απριλίου 2021.
7. 1 2 3 4 5  «Galatasaray calls for Gökhan Zan». *uefa.com* (στα Αγγλικά). UEFA. 23 Ιουνίου 2009. Ανακτήθηκε στις 27 Απριλίου 2021.
8. 1 2 3 4  Walker-Roberts, James (22 Ιουνίου 2009). «Official: Galatasaray Sign Gokhan Zan From Besiktas». *goal.com* (στα Αγγλικά). GOAL. Ανακτήθηκε στις 27 Απριλίου 2021.
9. ↑  «Το προφίλ της Γαλατάσαραϊ, αντιπάλου του Παναθηναϊκού». *tovima.gr*. Το Βήμα Online. 28 Αυγούστου 2009. Ανακτήθηκε στις 27 Απριλίου 2021.
10. ↑  Eren, Sarigul (19 Ιανουαρίου 2015). «Gokhan Zan to remain at Galatasaray following injury crisis». *turkish-football.com* (στα Αγγλικά). Turkish Football. Ανακτήθηκε στις 27 Απριλίου 2021.
11. ↑  Küçük, Ali Naci (20 Σεπτεμβρίου 2014). «Galatasaray'da Gökhan Zan ve Koray Günter de A2'ye gönderildi». *hurriyet.com.tr* (στα Τουρκικά). Hurriyet. Ανακτήθηκε στις 27 Απριλίου 2021.
12. ↑  «Gökhan Zan: "Hiçbir zaman ekmek yediğimiz yere ihanet etmedik"». *cumhuriyet.com.tr* (στα Τουρκικά). Cumhuriyet. 4 Απριλίου 2021. Ανακτήθηκε στις 27 Απριλίου 2021.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
* Πύλη:Τουρκία
 |

 |